Kaapse sakeman in hof oor verspreiding van fopnuus | Netwerk24
Deur Maygene de Wee 07 April 2020 10:33
'n Sakeman van Kaapstad se noordelike voorstede is die eerste Wes-Kapenaar wat in verband met die verspreiding van fopnuus oor die koronavirus in hegtenis geneem is.
Die man is Maandag in hegtenis geneem nadat hy gewaarsku is om hom by die Parow-polisiekantoor aan te meld.
Die 54-jarige sakeman in die eiendomsbedryf verskyn Dinsdag in die landdroshof in Kaapstad op aanklagte wat verband hou met regulasie 11(5)(c) van die Wet op Rampbestuur. Dit behels die publikasie van enige verklaring deur enige medium, insluitend sosiale media, met die bedoeling om ander persone te mislei oor die regering se pogings om Covid-19 te bestry.
Die man het Suid-Afrikaners die naweek in 'n video aangeraai om hulle nie vir die koronavirus te laat toets nie. Die video het soos blits op sosiale media versprei.
Hy het onder meer gesê 'n Britse koerant het onlangs berig dat duisende toetstoestelle wat gebruik moes word om mense te toets, glo reeds met die koronavirus besmet was.
Brig. Vish Naidoo, nasionale polisiewoordvoerder, het Dinsdag gesê daar is tot dusver drie mense in KwaZulu-Natal, vier in Temba in die Tshwane-metro in Gauteng en 'n 23-jarige man in Lynnwood in Pretoria, in verband met soortgelyke oortredings in hegtenis geneem.